Nariadenie Komisie (EHS) č. 1848/93
z 9. júla 1993,
ktorým sa stanovujú podrobné pravidlá uplatňovania nariadenia Rady (EHS) 2082/92 o osvedčeniach špecifických znakov poľnohospodárskych výrobkov a potravín
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho hospodárskeho spoločenstva,
so zreteľom na nariadenie Rady (EHS) č. 2082/92 zo 14. júla 1992 o osvedčeniach špecifických znakov poľnohospodárskych výrobkov a potravín [1], najmä na jeho článok 20,
keďže, aby sa zabezpečilo jednotné používanie nariadenia (EHS) č. 2082/92, mali by sa stanoviť presné lehoty postupu registrácie;
keďže, aby sa zohľadnili odlišnosti právnej situácie v členských štátoch, môže byť prípustná námietka v zmysle článku 8 nariadenia (EHS) č. 2082/92 predložená skupinou osôb spojených spoločným záujmom;
keďže, aby Komisia mohla určiť symbol spoločenstva a označenie podľa článkov 12 a 15 nariadenia (EHS) č. 2082/92, mali by sa zhromaždiť informácie nevyhnutné na vykonanie posúdenia;
keďže tieto opatrenia vytvárajú nový systém spoločenstva, ktorý má uspokojiť požiadavky spotrebiteľov na informácie o určitých tradičných výrobcoch; keďže je nevyhnutné oboznámiť verejnosť s významom symbolu spoločenstva a označenia bez toho, aby boli výrobcovia a/alebo spracovatelia zbavení potreby propagovať svoje výrobky;
keďže nariadenie (EHS) č. 2082/92 nevylučuje existenciu vnútroštátnych systémov osvedčení pre poľnohospodárske výrobky a potraviny; keďže prípadné použitie vnútroštátnych symbolov v spojení so symbolom spoločenstva by sa malo povoliť pri označovaní, prezentácii a propagovaní takýchto výrobkov;
keďže opatrenia ustanovené v tomto nariadení sú v súlade so stanoviskom Riadiaceho výboru pre osvedčenia špecifických znakov,
PRIJALA TOTO NARIADENIE:
Článok 1
1. Šesťmesačná lehota uvedená v článku 9 ods. 1 nariadenia (EHS) č. 2082/92 začína dňom uverejnenia v Úradnom vestníku Európskych spoločenstiev uvedeného v druhom pododseku odseku 1 článku 8 uvedeného nariadenia.
2. Šesťmesačná lehota pozostáva:
- z obdobia piatich mesiacov, počas ktorých môže každá fyzická alebo právnická osoba, ktorej sa registrácia oprávnene dotýka, namietať proti plánovanej registrácii podľa článku 8 ods. 3 nariadenia (EHS) č. 2082/92 a
- z obdobia jedného mesiaca, prípadne z dlhšieho obdobia (pokiaľ sa dodrží lehota uvedená v odseku 1), ktoré majú príslušné orgány členských štátov k dispozícii na doručenie takejto námietky Komisii.
Článok 2
Na účely odoslania
- oznámenia o námietkach v zmysle článku 9 ods. 1 nariadenia (EHS) č. 2082/92 a
- oznámenia o námietkach a vyjadrenia v zmysle článku 11 ods. 4 nariadenia (EHS) č. 2082/92
príslušnými orgánmi členských štátov v stanovenej lehote sa zohľadní buď dátum odoslania, pričom sa za dátum odoslania považuje dátum poštovej pečiatky, alebo dátum doručenia v prípadoch, keď sa dokumenty doručia Komisii priamo, ďalekopisom či faxom.
Článok 3
V prípade, že vnútroštátne právne predpisy považujú skupinu osôb bez právnej subjektivity za právnickú osobu, je táto skupina osôb oprávnená nahliadnuť do žiadosti v zmysle a podľa podmienok článku 8 ods. 2 nariadenia (EHS) č. 2082/92 a vzniesť námietku v zmysle a podľa podmienok článku 8 ods. 3 uvedeného nariadenia.
Článok 4
1. Symbol spoločenstva uvedený v článku 2 nariadenia (EHS) č. 2082/92 a označenie uvedené v článku 15 uvedeného nariadenia sa v súlade s postupom stanoveným v článku 19 uvedeného nariadenia definujú čo najskôr.
2. Počas obdobia piatich rokov po dátume nadobudnutia účinnosti tohto nariadenia podnikne Komisia kroky potrebné na informovanie verejnosti o význame označenia a symbolu spoločenstva; tieto kroky však nesmú mať podobu pomoci výrobcom a/alebo spracovateľom.
Článok 5
Súbežné používanie symbolu spoločenstva a vnútroštátnych symbolov sa povoľuje pre poľnohospodárske výrobky a potraviny, ktoré spĺňajú súčasne požiadavky nariadenia (EHS) č. 2082/92 a vnútroštátne požiadavky, ktorým tieto výrobky a potraviny zodpovedajú.
Článok 6
Po registrácii podľa článku 9 ods. 1 nariadenia (EHS) č. 2082/92 zabezpečia príslušné orgány, aby sa každá osoba mohla oboznámiť so špecifikáciou poľnohospodárskych výrobkov a potravín, ktoré boli takto zaregistrované.
Článok 7
Toto nariadenie nadobúda účinnosť 26. júla 1993.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli 9. júla 1993